b'\n_START_ARTICLE_\nRenetovo brezno\n_START_PARAGRAPH_\nRenetovo brezno je niz brezen, katerih vhod je na Kaninskih podih. Najgloblje brezno se imenuje Adrenalin, globoko pa je 235 m. Ve\xc4\x8dina od drugih brezen, ki so med seboj lo\xc4\x8dena s kratkimi meandri, le redko prese\xc5\xbee globino 50 m. Zadnje v nizu brezen se imenuje Zadnji \xc5\xa1aht. Pod njim, na globini 1.166 m, brezna preidejo v blago se spu\xc5\xa1\xc4\x8dajo\xc4\x8d podzemni zbiralnik vode, ki se proti toku razteza 210 m, nizvodno s tokom pa 865 m. Zbiralnik zbira vode s sne\xc5\xbei\xc5\xa1\xc4\x8d okoli Visokega Kanina in verjetno iz ledenika na italijanski strani Kanina in na koncu raziskanega dela preide v odto\xc4\x8dno sifonsko jezero. Slednje le\xc5\xbei na koncu ve\xc4\x8d kot 100 m dolge in nekaj deset metrov visoke dvorane s pe\xc5\xa1\xc4\x8deno sipino, imenovano Copacabana._NEWLINE_Raziskave Renetovega brezna segajo v leto 1998, ko so vhod odkrili \xc4\x8dlani Dru\xc5\xa1tva za raziskovanje jam Ljubljana. Kaninski kolektor, ki odvaja vodo na izvir oz. slap Boka, je bil po sedmih letih raziskav odkrit leta 2005, odto\xc4\x8dni sifon pa leto dni kasneje. Leta 2011 je bil odto\xc4\x8dni sifon s potopom raziskan v dol\xc5\xbeini 30 m do globine 10 m. Dne 30. oktobra 2014 se je kot zadnji in najdlje v odto\xc4\x8dni sifon potopil Simon Burja in ga raziskal v dol\xc5\xbeini 250 m do globine 82 m, kar se uvr\xc5\xa1\xc4\x8da med najgloblje potope v ve\xc4\x8d kot tiso\xc4\x8d metrov globokih jami na svetu. Sifon se pod istim kotom nadaljuje proti izviru Boke. Z letom 2014 so se so\xc4\x8dasno s potopom raziskave usmerile v raziskavo suhih galerij nad kolektorjem. Oktobra 2015 se je na\xc5\xa1lo perspektivno galerijo s prepihom, ki poteka nad dvorano Copacabana. Galerija daje upanje, da se bo pri\xc5\xa1lo za kon\xc4\x8dni sifon po suhem, zato je bila nova teden dni dolga odprava v Renetovo brezno organizirana \xc5\xbee konec decembra 2015._NEWLINE_Renetovo brezno je z globino 1.322 m drugo najgloblje brezno v Sloveniji in 26. na svetu (stanje 27. decembra 2015).'